ดอลล์ร่วง ขณะตลาดจับตาเฟดแถลงมติดอกเบี้ยสัปดาห์หน้า
สกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักอื่นๆเมื่อคืนนี้ (9 ธ.ค.) ขณะที่นักลงทุนจับตาดูการประชุมของธนาคารกลางสหรัฐ (เฟด) ในวันที่ 15-16 ธ.ค.นี้ เพื่อดูว่าเฟดจะปรับขึ้นอัตราดอกเบี้ยหรือไม่
10 ธ.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าเทียบดอลลาร์ สู่ระดับ 1.1018 ดอลลาร์ จาก 1.0886 ดอลลาร์ ด้านเงินปอนด์แข็งค่าเทียบดอลลาร์ แตะ 1.5178 ดอลลาร์ จาก 1.4998 ดอลลาร์ ขณะที่ดอลลาร์ออสเตรเลียก็ปรับตัวขึ้นเทียบดอลลาร์สหรัฐที่ 0.7234 ดอลลาร์สหรัฐ จาก 0.7206 ดอลลาร์สหรัฐ
เงินดอลลาร์อ่อนค่าเทียบเยน แตะ 121.34 เยน จาก 123.06 เยน และปรับตัวลงเทียบฟรังก์สวิส ที่ 0.9838 ฟรังก์ จาก 0.9998 ฟรังก์ ทั้งนี้ นักวิเคราะห์คาดการณ์ว่าเฟดจะประกาศขึ้นดอกเบี้ยในสัปดาห์หน้า หลังจากที่เจ้าหน้าที่เฟดได้ออกมาส่งสัญญาณไปในทิศทางเดียวกัน โดยล่าสุดนายเดนนิส ล็อคฮาร์ท ประธานเฟดสาขาแอตแลนต้า กล่าวว่า เศรษฐกิจและตลาดการเงินในปัจจันอยู่ในภาวะที่เอื้ออำนวยต่อการปรับขึ้นอัตราดอกเบี้ยในการประชุมครั้งนี้
การแสดงความเห็นของนายล็อคฮาร์ทมีขึ้นหลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 211,000 ตำแหน่งในเดือนพ.ย. ซึ่งสูงกว่าตัวเลขคาดการณ์ ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง